འཁྲུངས་
ནས། མཐར་ཡོངས་གྲོལ་མཉམ་པ་ཆེན་པོའི་རྩལ་རྫོགས་ཚེ་ཇི་ལྟ་ཇི་སྙེད་མཁྱེན་པའི་ཡེ༵་ཤེ༵ས་མངོན་དུ་གྱུར་མ་ཐག་འཁྲུལ་བའི་སྣང་བ་
མཐའ་དག་དབྱིངས་སུ་ནུབ་སྟེ་མི་མཐུན་ཕྱོགས་ཀྱིས་བརྫི་བར་མི་ནུས་
པའི་སེ༵མས་དཔ༵འ་རུ་གྱུར་པ་སྟེ་སྤངས་དང་རྟོགས་པའི་མཛོད་འཆང་བའི་འབྲས་བུའི་རྒྱལ་ཐབས་ལ་དབང་བསྒྱུར་བ་ཡིན་ནོ། །གཞི་ལམ་འབྲས་བུའི་དོན་དེ་རྣམས་ལྟ་སྒོམ་སྤྱོད་འབྲས་ཀྱིས་ཉམས་སུ་ལེན་པ་ནི་དབང་རྣོན་ཤེས་རབ་ཀྱི་རྗེས་འབྲང་རྣམས་ཀྱི་འདུད༵་ཚུལ་ཡིན་ལ།
དེ་ལྟ་བུའི་ལམ་དང་འབྲས་བུའི་ཡོན་ཏན་མཐར་སོན་པ་གཞན་ངོར་སྣང་བའི་ལྷག་པའི་ལྷ་མཆོག་རྗེ་བཙུན་འཇམ་པའི་རྡོ་རྗེ་ལ་སྒོ་གསུམ་གུས་པས་འདུད་པ་ནི། དབང་རྟུལ་དད་པའི་རྗེས་འབྲང་གི་ཕྱག་
འཚལ་ཚུལ་ཡིན་ནོ། །
གཉིས་པ་ནི། ཆོས་ཀུན་ཀ་དག་ཆེན་པོའི་བདག་ཉིད་དུ་ཐག་ཆོད་པའི་
རང་བྱུང་ཡེ་ཤེས་མཆོག་གིས་སྐད་ཅིག་ཀྱང་མི་སྡོད་པར་གཡོ་བའི་
སེམས་ལ་ཅེར་གྱིས་བལྟས་ཚེ་ཟང་ཐལ་རིག་སྟོང་རྗེན་པའི་རང་ཞལ་
མངོན་དུ་གྱུར་ཏེ་རྟོག་ཚོགས་འཁྲུལ་བའི་སྣང་བ་ཐམས་ཅད་ཐད་ཀར་
ཁྲེ༵ག་གེར་ཆོ༵ད་དེ་ཡོངས་གྲོལ་རང་གནས་དོན་གྱི་འབྲས་བུའི་གན༵ད་
མངོན་དུ་འགྱུར་བྱེད་ཀྱི༵་གད༵མས་པ༵་ཟབ་མོ་འདིར་བཤ༵ད་པར་བྱ་ཞེས་
དམ་བཅས་སོ། །དེ་ལྟར་མཆོད་བརྗོད་དང་བརྩམ་པར་དམ་བཅའ་བ་
རེ་རེས་ཀྱང་གཞུང་གི་ལུས་ཡོངས་རྫོགས་ཀྱི་དོན་མདོར་བསྡུས་སུ་
བསྟན་པ་ཡིན་ནོ། །
གཉིས་པ་གཞུང་དོན་ལ། ཆོས་ཟད་ཀ་དག་ཆེན་པོར་ལ་བཟླ་བ། བྱ་
བྲལ་ཟང་ཐལ་རྗེན་པར་འགག་བསྡམ་པ། ཡོངས་གྲོལ་མཉམ་པ་ཆེན་པོར་ཆིངས་སུ་བཅིང་བ་དང་གསུམ་ལས། དང་པོ་ནི། བཞི་ཆ་གསུམ་
བྲལ་གྱི་རིག་པའི་རང་ངོ་ཐད་ཀར་འཇལ་བ་སྟེ། འདི་ལྟར་རང་གི་
རྟོག་བཅས་ཀྱི་ཤེ༵ས་པ༵་གཉེན་པོ་དང་རྩོལ་བས་དྲག་ཏུ་བཟུང་བ་མིན་པར་མ༵་བཅོ༵ས་ར༵ང་ས༵ར་རམ་རང་བབས་ཀྱི་ངང་དུ་དུས་གསུམ་ཡུལ་
གྱི་རྗེས་སུ་མི་འབྲང་བར་རྩེ་གཅིག་ཏུ་བཞ༵ག་སྟེ་མི་བསམ་པར་འདུག་པ་དེ༵་ཡི༵་གཤི༵ས་སམ་གནས་ལུགས་ལ༵་བབ༵ས་ཀྱིས༵་བལྟ༵ས་ཚེ་སེམས་ཀྱི་ངོ་བོ་འདི༵་ཡི༵ན་དང་དེ༵་ཡི༵ན་གྱི་དམི༵གས་པའི་གཏད༵་སོ་ཐམས་ཅད་
དང་བྲལ་བ་ནམ་མཁའ་སྟོང་པའི་དབྱིངས་ལྟ་བུའི་དོན་མངོན་དུ་གྱུར་
པ་ནི། ཡེ་ཤེས་ཟང་ཐལ་གྱི་གཟེར་འཁོར་འདས་གཉིས་ཀྱི༵་བར་དུ་
གདབ་པ་རྩྭ་དང་མེ་འཕྲད་པ་ལྟ་བུ་ཞེས་བྱ་སྟེ། ལྟ་བ་དེའི་ངོར་སྣང་
སྲིད་འཁོར་འདས་ཀྱི་རྣ༵མ་པ༵་རུ་སྣང་བ་ཐམས་ཅད་མེ་དཔུང་གི་དབུས་
སུ་རྩྭ་ཕུང་སྐམ་པོ་མི་གནས་པ་ལྟར་མཁའ་མཉམ་རྫོགས་པ་ཆེན་པོའི་
ཀློང་དུ་མ་གྲོལ་བ་ག༵ང་ཡ༵ང་མེ༵ད་ཅིང་མཐར་འཛིན་གྱིས་གོལ་འཆུག་
ཏུ་བྱེད་མི་ནུས་པ་གཟེར་བུ་བཏབ་པ༵་ལྟ་བུ་ཡིན་པའི་ཕྱིར་ཏེ། འདི་ལྟར་ཕྱི་སྣ་ཚོགས་སུ་སྣང་བའི་ཆོས་གཟུགས་སྒྲ་དྲི་རོ་རེག་བྱ་ཆོས་ཁམས་ཀྱིས་བསྡུས་པ་ཐམས་ཅད་མེད་པ་གསལ་སྣང་གི་རིག་པའི་རང་སྣང་ཙམ་ལས་བདེན་པར་མ་གྲུབ་་པ་སྒྱུ་མའི་དཔེ་བརྒྱད་དང་མགོ་མཉམ་པར་གཞི་མེད་རྩ་བ་དང་བྲལ་བ་ཡེ་ནས་ཡོད་མ་མྱོང་།
མེད་མ་མྱོང་། བདེན་རྫུན་བླང་དོར་སོགས་སྤྲོས་པའི་མཚན་མ་ཐམས་
ཅད་དང་བྲལ་བ་མཐའ་དང་དབུས་མེད་པ་རྒྱལ་ཡུམ་ཤེས་རབ་ཀྱི་ཕ་
རོལ་ཏུ་ཕྱིན་པའི་དགོངས་པའི་གནད་ལ་ཕུ་ཐག་ནང་ནས་ཆོད་པ་སྟེ།
ཀློང་དྲུག་པ་ལས། མཐའ་མེད་དབུས་སུ་དམིགས་པ་མེད། །རྣམ་པ་མེད་ཅིང་ཡུལ་རྣམས་མེད། །ལྷ་མེད་སྔགས་ཀྱང་ཡོད་མ་ཡིན། །ཆོས་
མེད་བཏགས་པ་ཀུན་ལས་འདས། །ཞེས་སོ། །ནང་སེམས་སུ་སྣང་བ་
ཚོགས་བརྒྱད་སེམས་བྱུང་དང་བཅས་པ་ངོ་བོ་ངོས་གཟུང་གི་ཡུལ་ལས་
འདས་པ། སྐྱེ་འགག་གནས་པའི་མཐའ་དང་བྲལ་བ་ལྟ་སྒོམ་སྤྱོད་པའི་
ཆོས་རྡུལ་ཙམ་ཡང་མ་གྲུབ་པ། བསལ་བཞག་བྲི་གང་དང་བྲལ་ཕྱིར་
རྩོལ་བཅས་ཐེག་བརྒྱད་ཀྱི་ལམ་རྣམས་གོལ་སར་ཐག་ཆོད་པ་སྟེ།
རང་ཤར་ལས། ས་དང་ལམ་ལ་སྦྱང་དུ་མེད། །ལྷ་ལ་མཆོད་པ་འབུལ་
མི་དགོས། །དགེ་བ་བཅུ་ཡིས་བསྐྱབ་ཏུ་མེད། །སྡིག་པས་དེ་ལ་གོས་
མི་འགྱུར། །ཞེས་སོ། །གསང་བ་རིག་པ་རང་བྱུང་གི་ཡེ་ཤེས་ནམ་
མཁའ་ལྟ་བུ་ལ༵་སྤང་བླང་རྩོལ་སྒྲུབ་ཀྱི་སྒྲོག་དང་བྲལ་བ་བར་མེད་ཧར་
སངས་ཆེན་པོ། ཀུན་བཟང་ཕྱལ་བ་ཆེན་པོ། རང་དག རང་ཡན། ཡེ་
སངས། ཡེ་རྒྱས། ས་ལེ་ཧྲིག་གེ་ཝ་ལེ་བ་བརྡ་དང་ཚིག་གིས་མཚོན་པར་དཀའ་བའི་བདག་ཉིད་དེ། སེང་གེ་རྩལ་རྫོགས་ལས། དགོངས་པ་རང་བྱུང་ཡེ་ཤེས་ནིི། །རྟོགས་དང་མ་རྟོགས་མཐའ་ལས་འདས། །
ཡིན་མིན་བློ་ཡི་བྱ་བ་ཐོང་། །སྣང་དང་མི་སྣང་ཆོས་ཉིད་ཀྱང་། །བྱ་བྱེད་མཐར་ལྟུང་ཆོས་དང་བྲལ། །ཞེས་སོ། །
དེ་ལྟ་བུའི་གནས་ལུགས་བརྗོ༵ད་པ་དང་བྲལ༵་བ་ཆོས་ཀུན་གྱི་དེ༵་ཁོ་ན་
ཉིད༵་ཀྱི་དོན། འཛིན་མེད་རང་བཞག་གི་ཚུགས་མ་ཤོར་བཞིན་མངོན་
སུམ་རྗེན་པར་མྱོ༵ང་བ༵་ཡི༵་རིག་པའི་ར༵ང་གད༵ངས་འག༵ག་པ༵་མེ༵ད་པ༵་
མཁའ་ལ་ཤར་བའི་འཇའ་ཚོན་བཞིན་རྣམ་ཀུན་མཆོག་ལྡན་གྱི་སྟོང་པ་
ཉིད་དང་དབྱེར་མི་ཕྱེད་པའི་གསལ་ཆ་འཕོ་འགྱུར་དང་བྲལ་བ་འ༵དི་ནི།
ལྟ་བ་གྲོལ་ཡན་གྱི་གཟེར་རྟག་ཆད་གྱི་བར་དུ་གདབ་པ་བཞིན་དང་མེ་
ལོང་འཕྲད་པ་ལྟ་བུ་ཡིན་ཏེ། མེ་ལོང་དྭངས་པ་དང་ཉེ་བས་བཞིན་གྱི་
གཟུགས་བརྙན་རྩོལ་མེད་དུ་འཆར་བ་ལྟར་ཡོད་མེད་ཕྱོགས་ཡན་དུ་
ཤར་ཏེ་བཟང་ངན་དབྱེ་བསལ་མེད་པར་ཆོས་ཐམས་ཅད་རྒྱལ་མཆོག་
ཀུན་ཏུ་བཟང་པོའམ་རིག་སྟོང་དོན་གྱི་ཡེ་ཤེས་ཀྱི་རང་བཞིན་དུ་
རྟོགས་ཏེ་རྟག་ཆད་ཕྱོགས་ཞེན་གྱི་སྤྲོས་པ་མ་སྤངས་རང་གྲོལ་དུ་གྱུར་
པའི་ཕྱིར་ཏེ། ལྟ་བ་དེའི་དབང་དུ་བྱས་ན་ནང་འཛིན་པར་སྣང་བ་དགེ་
སྡིག་ལུང་མ་བསྟན་གྱི་རྟོག་ཚོགས་ཐམས་ཅད་འཁྲུལ་མེད་ཡེ་གྲོལ་ཡེ་
ཤེས་ཆེན་པོ་འབའ་ཞིག་སྟེ། ཆོས་ཀུན་གྱི་གནས་ལུགས་མཐར་ཐུག་
པ་ཡུལ་མེད་རང་གསལ་དུ་འཇལ་བའི་ཡེ་ཤེས་ཀུན་གྱི་རྒྱལ་པོ་རིག་
སྟོང་མཉམ་ཉིད་དང་དབྱེར་མེད་པའི་ཕྱིར་ཏེ། ཐལ་འགྱུར་ལས། སྣང་བ་འཁྲུལ་བའི་རང་བཞིན་འདི། །ཡེ་ཤེས་ཡིན་པར་སྔར་མ་མཐོང་། །
རྟོག་བཅས་འཁྲུལ་བ་གཞི་མེད་པས། །ཀུན་གཞི་ཆོས་སྐུ་ཆེན་པོར་རྟོགས། །ཞེས་སོ། །ཕྱི་ཡུལ་དུ་སྣང་བ་ཐམས་ཅད་ངོ་བོ་གསལ་སྟོང་ཟུང་དུ་འཇུག་པའི་བདག་ཉིད་ལས་མ་འདས་པ་དང་། རྣམ་པ་ཡེ་ཤེས་ཀྱི་རང་སྣང་རིག་པའི་རྒྱན་དུ་ཤར་བ་ཙམ་ཡིན་ཕྱིར་སྣང་གྲགས་རིག་གསུམ་ལྷ་སྔགས་ཆོས་ཉིད་ཀྱི་རོལ་བ་སྟེ། ཡི་གེ་མེད་པ་ལས།
ཐམས་ཅད་གནས་པ་འཁྲུལ་སྣང་ང་ཡི་ཐུགས། །ཐམས་ཅད་སྣང་བ་འཁྲུལ་སྣང་ང་ཡི་སྐུ། །ཐམས་ཅད་འགགས་པ་འཁྲུལ་སྣང་ང་ཡི་གསུང་། །མཐོང་བ་མ་འགགས་ང་ཡི་གཟུགས་ལྟར་སྣང་། །ཐོས་པ་མ་འགགས་ང་ཡི་སྒྲ་ལྟར་གྲགས། །ཞེས་སོ། །གསང་བ་རིག་པ་རང་གི་བཞུགས་ཚུལ་ནི། ཆོས་ཡེ་ཟིན། སངས་ཡེ་རྒྱས། འཁོར་བ་ཡེ་
གྲོལ། ཉོན་མོངས་ཡེ་དག ཡེ་ཤེས་ཡེ་ཐོག་ཏུ་ཐག་ཆོད་དེ་བྱ་བྱེད་
རྩོལ་སྒྲུབ་ཀྱི་ལམ་ཐམས་ཅད་བྱིས་པའི་རྩེད་མོ་དང་འདྲ་བར་རྟོགས་
པ་སྟེ། རིན་པོ་ཆེ་སྤུངས་པ་ལས། མི་སྣང་ཡུལ་མེད་རྟོག་པ་ཡང་། །མ་བཅད་རང་ས་ཉིད་དུ་ཆོད། །འཁྲུལ་མ་མྱོང་བའི་མ་རིག་རྩད། །མ་
བརྟགས་ཡེ་ནས་ཆོད་ནས་འདུག །ཅེས་སོ། །དེ་ལྟར་མཐའ་བྲལ་སྟོང་
པ་ཆེན་པོ་ཆོས་དབྱིངས་མཉམ་པ་ཉིད་དེ་ཡི་རང་གི་རང་བཞིན་ལ་
རྟོག་དཔྱོད་མེད་བཞིན་ཁོ་ཐག་ནང་ནས་ཆོད་པའི་ཡེ་ཤེས་དེ་ནི་ཆོས་
ཀུན་གྱི་གནས་ལུགས་རྣལ༵་མ༵་ནོར་འཁྲུལ་གྱི་སྒྲོ་སྐུར་དང་བྲལ་བ་རང་
གཤི༵ས་ཡེ་ཡིན་གྱི༵་བ༵བས་བསྒྱུར་བཅོས་སྤུ་ཙམ་ཡང་མ་བྱས་པ་ཉིད་
ཡི༵ན་པ༵ས་ན་དབྱིངས་སྤྲོས་པ་དང་བྲལ་བའི་ཆ་སྒྲ་དང་རྟོག་པས་
བས༵མ་གྱིས༵་མི༵་ཁྱབ༵་པ་དེ་ནི་གཞི་ལམ་འབྲས་བུའི་ཆོ༵ས་ཀུན་གྱི་དེ་ཁོ་
ན་ཉིད༵་མ་ནོར་བའི་དོ༵ན་ངོ་བོ་ཡེ་ནས་གནས་པའི་བསམ་གཏན་དང་།
རྣམ་རྟོག་གི་སྦུབས་ལས་གྲོལ་བའི་ར༵ང་བཞི༵ན་འོ༵ད་གས༵ལ་བའི་ཆ་དེ་ནི་རྩོལ་མེད་རང་ཤར་གྱི་ལྷག༵་མཐོང༵་སྟེ་༵འོད་གསལ་རྡོ་རྗེ་རྩེ་མོའི་རང་
ལམ་ཐུན་མོང་མ་ཡིན་པའི་ཞི་ལྷག་ཟུང་དུ་འཇུག་པའི་ལྟ༵་བ༵་དེའི་ངོར་
ཆོས་ཐམས་ཅད་ཡེ་ནས་མ་གྲོལ་བ་མེད་པར་གང་ཤར་ཆོས་ཉིད་ཀྱི་
རོལ་པ་ཡེ་ནས་སངས་རྒྱས་སུ་རྟོགས་པས་རི་རྒྱལ་གྱི་རྩེར་ཕྱིན་པས་
དམའ་བའི་ལུང་ཕྲན་རྣམས་མཐོང་བ་ལྟར་ཡིན་པས་ན་རི༵་བོ༵་ཅོ༵ག་གཞ༵ག་གི་དགོངས་པ་ཞེས་བྱའོ། །
ཡང་ན་གསལ་སྟོང་ཟུང་དུ་འཇུག་པའི་ལྟ་བ་དེ་ནི་རི་རྒྱལ་རླུང་གིས་
བསྐྱོད་དུ་མེད་པ་ལྟར་རྣམ་རྟོག་དང་བྱེད་རྩོལ་གྱིས་བསྐྱོད་དུ་མེད་པས་
ན་རི་བོ་ཅོག་གཞག་ཅེས་བྱ་བ་ཡི༵ན་པར་འདོད་དེ། ཡི་གེ་མེད་པ་ལས། རི་བོ་ཅོག་གཞག་ལྟ་བ་གསང་བ་ཉིད། །ཐེ་ཚོམ་མ་ཡིན་འགྱུ་བ་ངང་
གིས་མེད། །ནམ་མཁའ་ཉིད་ཀྱི་ངང་ལ་རྣམ་པར་གསལ། །དོན་གྱི་ངོ་
བོ་རིག་པ་དེ་ཉིད་ལ། །བྱས་པ་མ་ཡིན་བྱེད་པ་ག་ལ་ཡོད། །ཅེས་སོ། །
གཉིས་པ་བྱ་བྲལ་ཟང་ཐལ་རྗེན་པར་འགག་བསྡམ་པ་ལ། སྒོམ་པ་
དང་སྤྱོད་པ་གཉིས་ལས། དང་པོ་ནི། སེམས་ཀྱི་གནས་ལུགས་གསལ་སྟོང་དབྱེར་མེད་པའི་དོན་ལ་ལྟ་བས་ཐག་ཆོད་པ་དེ༵་ཡི་༵བ༵བས་ལ༵་བར་མེད་ཆུ་བོའི་རྒྱུན་ལྟར་གན༵ས་བཞི༵ན་པ་ཡིན་དུ༵་ཆུག་ཀྱང་། ཅི་ཡང་བསྒོམ༵་དུ༵་མེ༵ད་དེ་སྣང་བ་དང་སྟོང་པར་འཛིན་པ་ལ༵་སོགས་སྤྲོས་པའི་
གཟེབ་ལས་གྲོལ་བའི་ཕྱིར་དང་། ཡེ༵ང་བ༵འང་མེ༵ད་དེ་རྣམ་རྟོག་ཡུལ་
ཐོག་ཏུ་འཕྲོའང་རང་གསལ་རྗེན་པ་གསལ་རིག་ཏུ་ལྷག་གེ་རང་ས་ན་
གནས་ཀྱང་བར་མེད་དུ་ཧ་རེ། ངན་རྟོག་ཏུ་ཤར་ཡང་རང་སངས་སུ་
རྗེན་ནེ། བཟང་རྟོག་ཏུ་ཤར་ཡང་མཐའ་གྲོལ་དུ་སངས་སེ། ཡུལ་གྱིས་
མ་བསྒྱུར། འཛིན་པས་མ་བསླད། སྤང་གཉེན་མ་ཞུགས་པར། ས་ལེ་
ཡེ་རེ་བ་དྭངས་གསལ་ངར་དང་བཅས་པའི་ངོ་བོ་རྗེན་ལ་བུད་དེ་དུས་
གསུམ་གྱི་འབྲེལ་ཐག་བཅད་པ་ཆོས་སྐུ་རང་མལ་ན་རང་བཞིན་བར་
མེད་ཀྱི་བསམ་གཏན་ལ་རྩོལ་མེད་རང་བཞག་གི་ཚུལ་དུ་གནས་པའི་
ཕྱིར་ཏེ། ཁྱུང་ཆེན་ལས། སྣང་མེད་སྟོང་དང་བྲལ་བའི་ཡེ་ཤེས་དེ། །
མ་བཟུང་མ་བཏང་མ་བསླད་རང་སོ་སྟེ། །གཅིག་གིས་གསུམ་ལ་སུ་
ཡིས་ཕོག་པ་ཉིད། །རྫུན་མིན་བདེན་མིན་གནས་ཐབས་ལྷང་ངེ་བའོ། །
ཞེས་སོ། །རང་ངོ་ཤེས་པའི་སྒོམ་པ་འདི་ལ་ནི་སྒྲོན་མ་རང་དག་གི་
གཟེར་ཡུལ་སེམས་གཉིས་ཀྱི་བར་དུ་གདབ་པ་མུན་ཁང་དུ་སྒྲོན་མེ་
བཏེག་པ་ལྟ་བུ་ཞེས་བྱ་སྟེ། འཕྲོ་གནས་གང་གི་སྐབས་སུ་ཡང་ངོ་བོ་མི་
རྟོག་པའི་ཡེ་ཤེས་རྗེན་ལ་བུད་དེ་གཟུང་འཛིན་གྱི་འབྲེལ་ཐག་རང་
ཞིག་ལ་སོང་སྟེ་འཁྲུལ་རྟོག་རྒྱ་འབྱམས་ཀྱི་མུན་པ་གཞར་ཡང་མི་
གནས་པའི་ཕྱིར་ཏེ། ཀློང་དྲུག་པ་ལས། བླང་དོར་བྲལ་བའི་སེམས་
ཉིད་ལ། །ཕྱོགས་མེད་རང་གྲོལ་སྣང་བ་ནི། །ཁྱབ་བརྡལ་ཆེན་པོའི་
དགོངས་པ་ཞེས། །ཀུན་ཏུ་བཟང་པོ་ང་ཡིས་བསྟན། །ཞེས་སོ། །
དེ་ལྟར་ཟང་ངེ་ཐལ་ལེ་བའི་རིག་པའི་བཙན་ས་བཟུང་སྟེ་ཡོད་མེད་
དག༵ག་སྒྲུབ༵་ཀྱི་རྟོག༵་དཔྱོ༵ད་མི༵་གཞུག༵་པ༵ར་སྒོ་ལྔ་རང་ཡན་དུ་བཏང་།
དུས་གསུམ་ཡུལ་ལ་ཞེན་པའི་རྟོག་ཚོགས་ཆམ་གྱིས་བཞག་སྟེ་སེམས་ཀྱི་ཆོས་ཉིད་རྣ༵ལ་མ༵་ར༵ང་གི་བ༵བས་སུ་བཅས་བཅོས་མེད་པར་ཅོག་གེར་ལྷུག༵་པ༵ར་བཞ༵ག་ནས་བསྒོམ་པར་བྱ་དགོས་ཏེ། སེང་གེ་རྩལ་རྫོགས་ལས། ཡེ་ཤེས་རང་སྣང་ངོ་བོ་ནི། །ཡིད་ཀྱི་རྟོག་པ་མེད་པ་སྟེ། །
འདས་པའི་ཡུལ་དང་མ་འོངས་ཡུལ། །སྣང་བ་ཐད་ཀར་བཅད་པའོ། །
ཞེས་སོ། །
རང་བབས་སུ་བཞག་པའི་སྒོམ་པ་འདི་ལ་ནི་སྒོ་ལྔ་རང་ཡན་གྱི་གཟེར་
བྱིང་རྒོད་གཉིས་ཀྱི་བར་དུ་གདབ་པ་བུ་གཅིག་པུ་མ་དང་འཕྲད་པ་ལྟ་
བུ་ཞེས་བྱ་སྟེ། སྒོ་ལྔ་མ་བཅོས་པར་ལྷོད་ཀྱིས་བཞག་ལ་བསྒྱུར་བའི་
མན་ངག་གཟུགས་སྣང་གི་སྟེང་དུ་ཤེས་པ་འཕྲོ་དུས་དེ་ག་ལ་གཏད་ན།
ཡང་ན་རྟོག་པ་འཕྲོ་རྒོད། ཡང་ན་ཞི་གནས་ལྟེང་པོ་ལས་མི་འདའ་བ་
དེ་ཡི་ངོ་ལ་ཅེར་གྱིས་བལྟས་ཚེ་ངོ་བོ་རིག་སྟོང་ཆོས་སྐུའི་རང་བཞིན་
མངོན་དུ་གྱུར་པ་ལ་ཚམ་ཚོམ་མེད་པར་མ་བུ་འཕྲད་པ་ལྟར་མཉམ་
པར་བཞག་ཚེ་བྱིང་རྒོད་ཀྱི་རྣམ་རྟོག་རྣམས་ཀྱིས་རང་རང་གི་ཕྱོགས་
སུ་བསྐྱོད་མི་ནུས་པ་གཟེར་བུ་བཏབ་པ་ལྟ་བུ་ཡིན་པའི་ཕྱིར་ཏེ། ཐལ་
འགྱུར་ལས། མ་དག་པ་ཡི་འཁྲུལ་བ་ལ། །དབང་པོའི་སྒོ་རྣམས་མ་
བཅོས་པར། །ཅོག་གིས་བཞག་པ་གནད་ཡིན་ལ། །དེ་ལས་བསྒྱུར་བ་
མན་ངག་གོ །ཞེས་སོ། །
གཟེར་བུ་གཉིས་ཀྱི་གནད་དང་ལྡན་པའི་སྒོམ་པ་དེ་གཉིས་ནི་རིམ་
བཞིན་རང་བབས་སུ་བཞག་པས་ན་སྒོ་གསུམ་གྱི་བྱ༵་རྩོ༵ལ་གྱིས་མ་
བསླད་པ་དང་། རང་ངོ་ཤེས་པའི་ཆ་ནས་ཀུན་རྟོག་གི་འཆི༵ང་བ༵ས་མ༵་
བསླ༵ད་པ༵འི་བདག་ཉིད་ཅན་ཡིན་ལ། སྔ་མ་ནི་རྟོག་མེད་རྩེ་གཅིག་
རྐྱང་བ་ཙམ་མིན་པར་ཆོས༵་ཐམས་ཅད་ཀྱི་གནས་ལུགས་མཉམ་པ་
ཉི༵ད་རང་བ༵བས་ཡེ་གནས་ཀྱི༵་ཀློང་དུ་ཆུ་ལ་ཆུ་ཐིམ་པ་ལྟར་བཞག་པའི་
བས༵མ་གཏ༵ན་ཏེ༵་ཕྱག་རྒྱ་ཆེན་པོའི་ལམ་མཐར་ཕྱིན་པའི་ཉམས་ལེན་
དང་གཅིག་པར་འཆར་རོ། །ཕྱི་མ་ནི་ཆོས་ཉིད་ཀྱི་དོན་རྣལ༵་མ་ལ་ལྷག་
མཐོང་གི་བློ་མངའ་དབང་འབྱོར༵་ནས་ཡེ་སྟོང་རྩ་བྲལ་ན༵མ་མཁ༵འི་རང་
བཞིན་ཅན་གྱི་རང་ཞལ་མངོན་སུམ་དུ་མཐོང་ལ་དེ་ཡང་སྟོང་པ་ཕྱང་
ཆད་ཙམ་མིན་པར་འོད་གསལ་བའི་ཡེ་ཤེས་དང་དབྱེར་མེད་པས་ན་རྒྱལ༵་པོ༵་ཞེས་སྨོས་པ་སྟེ །ཞི་ལྷག་ཟུང་དུ་འཇུག་པའི་ཉམས་ལེན་དེ་ལྟ་བུའི་ངང་དུ་གན༵ས་པ་ནི་རྒྱལ་བ་ཐམས་ཅད་ཀྱི་དགོངས་པའི་ཞེ་ཕུགས་མཐར་ཐུག་པ་སྟེ། ཀློང་དྲུག་པ་ལས། བྱུང་ཚོར་མེད་པའི་སེམས་ཉིད་ལ། །མ་བསམ་ལྷག་མཐོང་སྣང་བ་ནི། །འགྲོ་འོང་ཟད་པའི་དགོངས་པ་ཞེས། །ཀུན་ཏུ་བཟང་པོ་ང་ཡིས་བསྟན། །